b'\n_START_ARTICLE_\nHabitatge a la rambla del Doctor Pearson, 17\n_START_SECTION_\nDescripci\xc3\xb3\n_START_PARAGRAPH_\nEs tracta d\'un dels primers edificis constru\xc3\xafts a la Rambla del Doctor Pearson. El immoble permet apreciar les caracter\xc3\xadstiques de l\'arquitectura dom\xc3\xa8stica de les darreries del segle XIX, i presenta la mateixa distribuci\xc3\xb3 exterior que l\'edifici annex (n\xc3\xbamero 15) tot i que el n\xc3\xbamero 17 hagi estat posteriorment reformat. Es tracta d\'un edifici de tres altures, planta baixa i dos pisos, amb la fa\xc3\xa7ana arrebossada i amb una marcada distribuci\xc3\xb3 sim\xc3\xa8trica dels vans. Destaca la bicromia diferenciada entre el mur i l\'emmarcament de les obertures. Aquestes es troben emmarcades en tot el seu perfil i presenten el guardapols decorat amb motllura i oves. Tot i haver sofert modificacions en l\'ampliaci\xc3\xb3 de l\'obertura principal de la planta baixa, s\'ha conservat la llinda on es pot diferenciar l\'any de construcci\xc3\xb3 "1887". Els orificis de ventilaci\xc3\xb3 del coronament tamb\xc3\xa9 apareixen decorats amb gelosies cer\xc3\xa0miques.\n_START_SECTION_\nHist\xc3\xb2ria\n_START_PARAGRAPH_\nFou un dels primers edificis de la Rambla del Doctor Pearson, la urbanitzaci\xc3\xb3 de la qual s\'ha vinculat tradicionalment amb l\'arribada de la carretera cap a Artesa, el 1880; i don\xc3\xa0 lloc a la construcci\xc3\xb3 d\'alguns edificis en el lateral dret.'